Title: ประกาศกระทรวงคมนาคม เรื่อง  ให้หน่วยงานในสังกัดกระทรวงคมนาคม กำหนดหลักเกณฑ์ วิธีการและเงื่อนไขการคุ้มครอง การส่งเสริมและการสนับสนุนแก่ผู้สูงอายุในส่วนที่เกี่ยวข้องกับการขนส่งสาธารณะ

ประกาศกระทรวงคมนาคม

ประกาศกระทรวงคมนาคม
เรื่อง
ให้หน่วยงานในสังกัดกระทรวงคมนาคม กำหนดหลักเกณฑ์
วิธีการ และเงื่อนไขการคุ้มครอง
การส่งเสริม และการสนับสนุน
แก่ผู้สูงอายุในส่วนที่เกี่ยวข้องกับการขนส่งสาธารณะ[๑]

อาศัยอำนาจตามความในมาตรา ๑๑ (๕) และ (๖) แห่งพระราชบัญญัติผู้สูงอายุ พ.ศ. ๒๕๔๖ และข้อ ๕ แห่งประกาศสำนักนายกรัฐมนตรี
เรื่อง กำหนดให้หน่วยงานรับผิดชอบในการดำเนินการตามพระราชบัญญัติผู้สูงอายุ พ.ศ. ๒๕๔๖ ลงวันที่ ๒๘ เดือน กรกฎาคม พ.ศ. ๒๕๔๗ รัฐมนตรีว่าการกระทรวงคมนาคมจึงออกประกาศไว้
ดังต่อไปนี้

ข้อ ๑  ประกาศนี้เรียกว่า ประกาศกระทรวงคมนาคม เรื่อง
ให้หน่วยงานในสังกัดกระทรวงคมนาคม กำหนดหลักเกณฑ์ วิธีการ และเงื่อนไขการคุ้มครอง
การส่งเสริม และการสนับสนุนแก่ผู้สูงอายุในส่วนที่เกี่ยวข้องกับการขนส่งสาธารณะ

ข้อ ๒ 
ให้คณะกรรมการตามกฎหมายที่เกี่ยวข้องกับการขนส่งสาธารณะในสังกัดกระทรวงคมนาคม
จัดให้มีการคุ้มครอง การส่งเสริม และการสนับสนุนแก่ผู้สูงอายุ ดังนี้
(๑)
อำนวยความสะดวกและความปลอดภัยโดยตรงแก่ผู้สูงอายุในส่วนที่เกี่ยวข้องกับการขนส่งสาธารณะในความรับผิดชอบ
เช่น ในอาคาร สถานที่ ยานพาหนะ หรือการบริการสาธารณะอื่น
(๒) ลดอัตราค่าโดยสารยานพาหนะตามความเหมาะสม

ข้อ ๓  ให้คณะกรรมการตามกฎหมายที่เกี่ยวข้องนั้น ๆ
กำหนดหลักเกณฑ์ วิธีการ และเงื่อนไข เพื่อให้เป็นไปตามวัตถุประสงค์ดังกล่าวในข้อ ๑
และออกประกาศกำหนดเพื่อให้ทราบโดยทั่วกัน

ข้อ ๔ 
ให้หน่วยงานที่เกี่ยวข้องดำเนินการรณรงค์ให้ประชาชนเน้นถึงความสำคัญและตระหนักถึงการให้ความช่วยเหลือ
อำนวยความสะดวก และความปลอดภัย แก่ผู้สูงอายุในการโดยสารยานพาหนะและขนส่งมวลชน

ข้อ ๕ 
ให้รายงานผลการปฏิบัติให้กระทรวงคมนาคมทราบเป็นระยะตามความเหมาะสม

ประกาศ ณ วันที่ ๑ กันยายน พ.ศ. ๒๕๔๗
สุริยะ 
จึงรุ่งเรืองกิจ
รัฐมนตรีว่าการกระทรวงคมนาคม

วิชชุตา/ผู้จัดทำ
๑๙ ธันวาคม ๒๕๕๔

ปริญสินีย์/ปรับปรุง
๑๘ กันยายน ๒๕๕๖

[๑] ราชกิจจานุเบกษา เล่ม ๑๒๑ ตอนพิเศษ
๙๙ ง/หน้า ๔/๘ กันยายน ๒๕๔๗